**Guide – Hvordan skrive leserinnlegg?**

1. **Hva skal jeg skrive?**

Du kan skrive hva du vil. Sjekk Klimapilegrims nettside for å finne skriftlige ressurser til inspirasjon. Hvis du vil skrive om Klimapilgrim kan du ta utgangspunkt i leserinnleggmalen på nettsidene, og tilpasse den som det passer deg.

1. **Hvor langt skal jeg skrive?**

Mange aviser har en fast lengde på debatt- eller leserinnlegg. Typisk er denne 2500 tegn med mellomrom (OBS – tegn, ikke ord), men dette varierer. Hvor langt innlegget ditt er kan du sjekke ved å bruke ordtellingsfunksjonen på Microsoft Word eller tilsvarende program. Hvor lange innlegg avisen din tillater finnes ofte på nettsidene deres eller ved å ta kontakt.

I noen tilfeller er det mulig å prøve å forhandle med dersom innlegget er litt for langt, og du føler at innlegget mister en del av meningsinnholdet hvis det kuttes ned under grensa. Det anbefales likevel å holde seg til grensen – da er det mer sannsynlig at det kommer på trykk.

1. **Hvem skal innlegget rette seg mot?**

Du må ikke ha en spesifikk mottaker i minne når du skriver, men det kan være en fordel. Hvis du for eksempel ønsker å utfordre en politiker og vil få de til å svare deg kan det være lurt å rette innlegget mot den politikeren og nevne den med navn.

Politikere finner man på nasjonalt, regionalt og lokalt nivå. Tips – hvis du ønsker å skrive om noe på nasjonalt nivå kan det være lurt å rette seg til en stortingsrepresentant fra din hjemregion. Oversikten over disse kan du finne her på ressursiden eller ved å sjekke listen på nettsidene til Stortinget. Link finner du her:

<https://www.stortinget.no/no/Representanter-og-komiteer/>

1. **Hvilken avis skal jeg sende det til?**

Du kan sende til alle aviser, både nasjonalt (VG, Dagbladet, NRK osv.), regionalt (Nordlys, Fædrelandsvennen, Bergens Tidende m.fl.) og lokale aviser der du bor. Du kan velge helt selv hvor du vil sende innlegget, men tenk litt på hvem du vil nå og hvem det er sannsynlig at leser avisa. Hvis du ikke tror noen er interessert i å lese et innlegg i en avis bør du kanskje satse på en annen hvor du tror flere er interesserte.

Et godt tips er å satse på så lokalt som mulig, da er det ofte lettere å komme på.

1. **Hvem skal jeg sende innlegget til?**

De fleste aviser har informasjon om hvordan man sender inn leserinnlegg på nettsidene sine. Mange av de større avisene har gjerne en egen debattredaksjon eller en egen epost man kan sende innlegget til. Disse heter typisk: debatt@[sett inn din avis her].no.

Det er også mulig å sende innlegget via en tips-epost, som de fleste aviser har, eller direkte til journalister, særlig hvis man kjenner noen fra før. Bruk kontakter hvis du har det.

1. **Hvordan får jeg mitt innlegg på trykk?**

Det finnes ikke noe fasitsvar på dette, men kommer noen tips:

* Knytt det til noe dagsaktuelt. Har det skjedd noe spesielt? Har noen sagt noe? Er det skrevet et innlegg du kan svare på?
* Skriv gjerne sammen med noen (person eller organisasjon) hvis du tror det kan hjelpe dere å komme på trykk, og for å vise at flere mener det samme.
* Ha et klart budskap og mål med innlegget.
* Kan du utfordre noen til å svare på innlegget, f.eks. en politiker?
* Bruk tid på å overbevise journalisten du sender innlegget til hvorfor det er viktig. Skriv hvem du er og hvorfor du vil innlegget på trykk nå.
* Ring gjerne, og mas hvis dere ikke får svar.
* Hvis du ikke lykkes i en avis, kan du prøve andre aktuelle aviser.
1. **Hvem kan jeg kontakte hvis jeg trenger hjelp eller flere tips?**

Hvis du skulle ha noen spørsmål eller trenger hjelp kan du kontakte Ingrid Aas Borge i Kirkens Nødhjelp på epost IngridAas.Borge@nca.no